રાહુલ ગાંધી એક નિવેદન કરે એટલે ભાજપના ૧૫ જેટલા પ્રધાનો તૂટી પડે છે, એના પરથી પણ હવે લોકોને લાગવા માંડ્યું છે કે, આ તો અભિમન્યુને ઘેરી લેવાની કૌરવસેનાની ચાલ જેવું છે! બજેટથી ભાજપને એમ છે કે, શહેરી વિસ્તારો તો તેના ખિસ્સામાં છે, પરંતુ ગ્રામીણ વિસ્તારોને આ બજેટમાં કરેલી જોગવાઇઓ ભાજપ તરફ ખેંચી લાવશે. પણ કયો ખેડૂત બમણી આવક માટે ૨૦૨૨ના વર્ષની રાહ જોઇ શકે તેમ છે ? ભાજપ તો એમ જ માને છે કે, કેન્દ્રીય બજેટમાં જે કલ્યાણ યોજનાઓ જાહેર કરી છે, તેનાથી ચૂંટણીની વૈતરણી પાર કરી શકાશે. ચંદીગઢમાં કૉંગ્રેસના નેતા આનંદ શર્માએ રવિવારે સરકારની વાતોને પડકારતાં પૂછ્યું છે કે, આરોગ્ય યોજના જાહેર કરી છે પણ તેની રૂપરેખા ક્યાં ? સરકાર રોજગારી પૂરી નથી પાડી શકતી અને વિકાસનું ગાડું ઘોંચમાં પડ્યું છે ! ત્યાં આ નવાં ગતકડાં ?જોવા જઇએ તો, અત્યારે કૃષિક્ષેત્રની હાલત બદતર છે.